Χορτόρυζο με την υπόλοιπη πράσινη σαλάτα
Η σαλάτα που σίγουρα περίσσεψε απ' το τραπέζι γίνεται ένα θαυμάσιο, θεραπευτικό σχεδόν, χορτόρυζο.
1½ φλιτζ. τσαγιού πατικωμένη πράσινη σαλάτα ή όση μάς έχει μείνει, 1½ φλιτζ. τσαγιού διάφορα άλλα χόρτα κομμένα (σπανάκι ή τα εξωτερικά του μαρουλιού, μαζί με τριμμένο καρότο ή λίγο φρέσκο ή ξερό κρεμμύδι), 2 κουτ. σούπας ψιλοκομμένος δυόσμος ή μαϊντανός ή 2 κουτ. γλυκού δυόσμος ξερός, τριμμένος, 1½ φλιτζ. τσαγιού ρύζι, αλάτι, πιπέρι φρεσκοτριμμένο, χυμός λεμονιού, κατά βούληση
Για να φτιάξουμε χορτόρυζο με την υπόλοιπη πράσινη σαλάτα, αρχικά αφαιρούμε από τη σαλάτα που μάς περίσσεψε, αν θέλουμε και έχουμε χρησιμοποιήσει, ξηρούς καρπούς και ξερά φρούτα. Επίσης, τη σουρώνουμε από το ντρέσσινγκ της.Σε μια μέτρια κατσαρόλα, σε μέτρια προς δυνατή φωτιά, ρίχνουμε το ελαιόλαδο και, αφού ζεσταθεί ελαφρά, ρίχνουμε τα ωμά χόρτα και τα λαχανικά και τα σοτάρουμε για 3 λεπτά. Προσθέτουμε την πράσινη σαλάτα που μας έχει περισσέψει και συνεχίζουμε το σοτάρισμα για άλλα 3 λεπτά. Ρίχνουμε το ρύζι, ανακατεύουμε για 1 λεπτό ακόμα και προσθέτουμε 4 φλιτζάνια νερό ζεστό. Προσθέτουμε λίγο αλάτι (εξαρτάται και από την ποσότητα της πράσινης σαλάτας που είναι ήδη αλατισμένη).Σιγομαγειρεύουμε για περίπου 14-15 λεπτά ή μέχρι να γίνει το ρύζι και να χυλώσει ελαφρά το φαγητό μας. Δεν θέλουμε να είναι στεγνό, αλλά ρευστό και ζουμερό, γι' αυτό, αν χρειαστεί, συμπληρώνουμε λίγο νερό κατά το μαγείρεμα. Τέλος, ρίχνουμε και τα αρωματικά (δυόσμο ή μαϊντανό), ανακατεύουμε απαλά. Αποσύρουμε από τη φωτιά. Σερβίρουμε το χορτόρυζο με φρυγανισμένο ψωμί και λίγο λευκό τυρί της αρεσκείας μας.
Λαχανικά,Ρύζι,Χόρτα , Μυρωδικά,Light,Vegan,Νηστίσιμα,Χορτοφαγικά